Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2021/C 476/10)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„delle Venezie/Beneških okolišev”

PDO-IT-02360-AM01

Datum obavijesti: 30. kolovoza 2021.

OPIS I RAZLOZI ODOBRENE IZMJENE

1. Vrste proizvoda

Opis:

Tekst „Rosato/Rosé ili Ramato” dodan je za sljedeća vina: „delle Venezie” Pinot Grigio, „delle Venezie” Pinot Grigio Frizzante i „delle Venezie” Pinot Grigio Spumante.

Obrazloženje:

Svrha je bolje definirati boju, koja je štoviše već prisutna u specifikaciji proizvoda. Pinot Grigio ružičaste ili bakrene boje oduvijek se proizvodi na području oznake „delle Venezie” i povezan je sa svojstvima kožice grožđa sorte Pinot Grigio.

Dodavanjem izraza Rosato, Rosé ili Ramato oznaci omogućuje se promicanje verzija u raznim bojama kako bi ih potrošači na globalnim tržištima mogli prepoznati. Verzije u tim bojama rezultat su tehnika koje se primjenjuju u vinogradima i vinskim podrumima i kojima se osigurava kvaliteta proizvoda.

Izmjena se odnosi na članke 1., 6. i 9. specifikacije proizvoda te odjeljak 4. (Opis vina), točke 1., 2. i 3. i odjeljak 8. (Opis povezanosti) [jedinstvenog dokumenta].

2. Ažuriranje upućivanja na važeće nacionalno zakonodavstvo

Opis:

U članku 4. stavku 6. specifikacije proizvoda upućivanje „člankom 14. stavcima 10. i 11. Zakonodavne uredbe br. 61/2010” izmijenjeno je u „člancima 38. i 39. Zakona br. 238/2016”.

Razlog:

Riječ je o izmjeni teksta radi usklađivanja specifikacije s važećim nacionalnim zakonodavstvom, odnosno Zakonom br. 238/2016, koji je zamijenio Zakonodavnu uredbu br. 61/2010.

Izmjena se odnosi na članak 4. stavak 6. specifikacije proizvoda. Izmjena ne utječe na jedinstveni dokument.

3. Upotreba izraza „Vigna”

Opis:

Izbrisana je sljedeća rečenica:

„Međutim, može se upotrijebiti izraz ‚Vigna’, nakon kojeg slijedi naziv relevantnog mjesta.”

Obrazloženje:

Riječ je o izmjeni teksta zbog činjenice da su u članku 31. stavcima 10. i 13. Zakona br. 238 od 12. prosinca 2016. utvrđena detaljna pravila za upotrebu i priznavanje izraza „Vigna”, što znači da ga nije potrebno spominjati u specifikaciji proizvoda.

Izmjena se odnosi na članak 7. stavak 4. specifikacije proizvoda. Izmjena ne utječe na jedinstveni dokument.

4. Označivanje – upotreba sinonima „Rosé”

Dodaje se sljedeća odredba:

„Za vrste Rosato ili Ramato može se upotrijebiti i izraz ‚Rosé’.”

Opis:

Upotrebom sinonima „Rosé” na etiketi omogućuje se jasnije određivanje verzije Rosato ili Ramato vrsta Pinot Grigio, Pinot Grigio Frizzante i Pinot Grigio Spumante.

Izmjena se odnosi na članak 7. stavak 6. specifikacije proizvoda i odjeljak 9. jedinstvenog dokumenta.

5. Označivanje – obveza navođenja godine proizvodnje grožđa

Opis:

Dodaje se sljedeća odredba:

„Godina u kojoj je grožđe uzgojeno mora biti navedena u prezentiranju i opisu vina iz članka 1. osim u slučaju pjenušavih i biser vina bez oznake ‚Millesimato’ (berba).”

Obrazloženje:

Riječ je o izmjeni teksta kako bi se uzeo u obzir članak 31. stavak 10. talijanskog Zakona br. 238 od 12. prosinca 2016. prema kojem za vina s oznakom izvornosti, osim likerskih vina, pjenušavih vina bez oznake „Millesimato” i biser vina, na etiketi mora biti navedena godina uzgoja grožđa.

Izmjena se odnosi na članak 7. stavak 7. specifikacije proizvoda i odjeljak 9. jedinstvenog dokumenta.

6. Ambalaža

Opis:

Sljedeći odjeljak:

Vina „delle Venezie” DOC moraju se staviti u promet u staklenim bocama zapremnine do šest litara zatvorenima plutenim čepom ili navojnim čepom s dugačkim navojem. Za zapremnine od dvije do šest litara mogu se upotrebljavati alternativni spremnici od drugog materijala osim stakla, koji se sastoje od vrećice za vino od višeslojnog plastičnog materijala od polietilena i poliestera unutar kutije izrađene od kartona ili drugog krutog materijala.

izmijenjen je kako slijedi:

Vina „delle Venezie” DOC moraju se staviti u promet u staklenim bocama zapremnine do šest litara zatvorenima plutenim čepom ili navojnim čepom s dugačkim navojem. Za zapremnine do šest litara mogu se upotrebljavati alternativni spremnici od drugog materijala osim stakla, koji se sastoje od vrećice za vino od višeslojnog plastičnog materijala od polietilena i poliestera unutar kutije izrađene od kartona ili drugog krutog materijala, u skladu s odredbama važećeg zakonodavstva Europske unije i nacionalnog zakonodavstva.

Obrazloženje:

Riječ je o pojednostavnjenju minimalnih zapremnina nestaklenih spremnika kako bi se odredbe specifikacije uskladile s relevantnim nacionalnim zakonodavstvom.

Izmjena se odnosi na članak 8. stavak 1. specifikacije proizvoda i odjeljak 9. jedinstvenog dokumenta.

7. Upućivanje na nadzorno tijelo

Opis:

Ažurirana je adresa nadzornog tijela:

TRIVENETA CERTIFICAZIONI Srl Palazzo Altan Via Antonio Altan 83/3 33078 San Vito al Tagliamento (PN)

Tel. +39 (0)49 9941068

info@triveneta.wine

Obrazloženje:

Riječ je o ispravku adrese nadzornog tijela. Izmjena se odnosi isključivo na tekst.

Odnosi se na članak 10. specifikacije proizvoda i ne utječe na jedinstveni dokument.

JEDINSTVENI DOKUMENT

1. Naziv proizvoda

delle Venezie

Beneških okolišev

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

4. Pjenušavo vino

5. Kvalitetno pjenušavo vino

8. Biser vino

4. Opis vina

„delle Venezie” Pinot Grigio, Pinot Grigio Rosato ili Pinot Grigio Ramato – kategorija: „vino”

SAŽET TEKSTUALNI OPIS

— Boja: od slamnatožute do zlatno žute, ružičasta ili bakrena;

— Miris: voćan, intenzivan, karakterističan za Pinot Grigio, povremeno blago aromatičan s cvjetnim notama;

— Okus: svjež, skladan; suh do polusuh;

— Najmanja ukupna alkoholna jakost izražena volumenom: 11,00 %;

— Najmanja količina suhog ekstrakta bez šećera: 15,0 g/l.

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

OPĆA ANALITIČKA SVOJSTVA

Najveća ukupna alkoholna jakost (u % vol.):

—

Najmanja stvarna alkoholna jakost (u % vol.):

—

Najmanja ukupna kiselost

4,5 grama po litri, izraženo kao vinska kiselina

Najveći sadržaj hlapljivih kiselina (u miliekvivalentima po litri)

—

Najveći ukupni sadržaj sumporova dioksida (u miligramima po litri)

—

„delle Venezie” Pinot Grigio Frizzante, Pinot Grigio Frizzante Rosato ili Pinot Grigio Frizzante Ramato

SAŽET TEKSTUALNI OPIS

— Boja: od slamnatožute do zlatno žute, ružičasta ili bakrena;

— Pjena: fina i brzo prolazna;

— Miris: voćan, intenzivan, karakterističan za Pinot Grigio, povremeno blago aromatičan s cvjetnim notama;

— Okus: svjež, s uravnoteženom kiselom komponentom, skladan, od suhog do polusuhog;

— Najmanja ukupna alkoholna jakost izražena volumenom: 11,00 %;

— Najmanja količina suhog ekstrakta bez šećera: 15,0 g/l.

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

OPĆA ANALITIČKA SVOJSTVA

Najveća ukupna alkoholna jakost (u % vol.):

—

Najmanja stvarna alkoholna jakost (u % vol.):

—

Najmanja ukupna kiselost

4,5 grama po litri, izraženo kao vinska kiselina

Najveći sadržaj hlapljivih kiselina (u miliekvivalentima po litri)

—

Najveći ukupni sadržaj sumporova dioksida (u miligramima po litri)

—

„delle Venezie” Pinot Grigio Spumante, Pinot Grigio Spumante Rosato ili Pinot Grigio Spumante Ramato

SAŽET TEKSTUALNI OPIS

— Boja: od slamnatožute do zlatno žute, bakrena ili ružičasta;

— Boja: od slamnatožute do zlatno žute, ružičasta ili bakrena;

— Pjena: fina i postojana;

— Miris: voćan, intenzivan, karakterističan za Pinot Grigio, povremeno blago aromatičan s cvjetnim notama;

— Okus: svjež, s uravnoteženom kiselom komponentom, skladan, u rasponu od dosaggio zero do suhih verzija;

— Najmanja ukupna alkoholna jakost izražena volumenom: 11,00 %;

— Najmanja količina suhog ekstrakta bez šećera: 14,0 g/l.

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

OPĆA ANALITIČKA SVOJSTVA

Najveća ukupna alkoholna jakost (u % vol.):

—

Najmanja stvarna alkoholna jakost (u % vol.):

—

Najmanja ukupna kiselost

5,0 grama po litri, izraženo kao vinska kiselina

Najveći sadržaj hlapljivih kiselina (u miliekvivalentima po litri)

—

Najveći ukupni sadržaj sumporova dioksida (u miligramima po litri)

—

„delle Venezie” Bianco (bijelo vino) – kategorija: „vino”

SAŽET TEKSTUALNI OPIS

— Boja: od zelenkasto-žute do zlatno žute;

— Miris: voćan, s natruhama voća s bijelim mesom i zrelog voća, ovisno o sortnom sastavu, intenzivan, katkad s blagim aromatičnim notama bijelog cvijeća;

— Okus: od suhog do polusuhog, skladan, strukturiran, katkad sa svježim notama koje proizlaze iz kisele komponente;

— Najmanja ukupna volumna alkoholna jakost (u % volumnog udjela): 11,00 %;

— Najmanja količina suhog ekstrakta bez šećera (g/l): 14,0 g/l.

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

OPĆA ANALITIČKA SVOJSTVA

Najveća ukupna alkoholna jakost (u % vol.):

—

Najmanja stvarna alkoholna jakost (u % vol.):

—

Najmanja ukupna kiselost

4,5 grama po litri, izraženo kao vinska kiselina

Najveći sadržaj hlapljivih kiselina (u miliekvivalentima po litri)

—

Najveći ukupni sadržaj sumporova dioksida (u miligramima po litri)

—

5. Postupci proizvodnje vina

5.1. Posebni enološki postupci

—

5.2. Najveći prinosi:

Bianco (kategorija: „vino”); Pinot Grigio (kategorije: „vino”, „pjenušavo vino”, „kvalitetno pjenušavo vino”, „biser vino”)

18 000 kg grožđa po hektaru

Bianco (kategorija: „vino”); Pinot Grigio (kategorije: „vino”, „pjenušavo vino”, „kvalitetno pjenušavo vino”, „biser vino”)

126 hektolitara po hektaru

6. Razgraničeno zemljopisno područje

Grožđe koje se upotrebljava u proizvodnji vina „delle Venezie” DOC uzgaja se na području koje obuhvaća autonomnu pokrajinu Trento i regije Furlanija–Julijska krajina i Veneto.

7. Glavne sorte vinove loze

Chardonnay B.

Garganega B. – Garganego

Müller Thurgau B. – Riesling x Sylvaner

Pinot Bianco B. – Pinot

Pinot Grigio – Pinot

Pinot Grigio – Pinot Gris

Tocai Friulano B. – Friulano

Tocai Friulano B. – Tai

Verduzzo Friulano B. – Verduzzo

Verduzzo Trevigiano B. – Verduzzo

8. Opis povezanosti

8.1. „delle Venezie” – kategorije: „vino”, „pjenušavo vino”, „kvalitetno pjenušavo vino”, „biser vino”

Prirodni čimbenici koji su relevantni za povezanost: područje obuhvaćeno oznakom „delle Venezie” DOC obuhvaća upravna područja autonomne pokrajine Trento i regija Furlanija-Julijska krajina i Veneto. To područje karakterizira planinski lûk na sjeveru koji okružuje i omeđuje područje proizvodnje i štiti ga od hladnih zračnih strujanja sa sjevera i sjeveroistoka. Osim toga, njime teče mnogo važnih rijeka i potoka postojanog toka, što ga čini kolijevkom vinogradarstva. Najvažnije su sljedeće rijeke: Adige, Brenta, Piave, Tagliamento i Soča. Klimu karakteriziraju prosječne godišnje temperature od 10 do 14 °C. Najhladniji su mjeseci prosinac i siječanj, dok su najtopliji srpanj i kolovoz s prosječnim rasponom temperature od 20 do 25 °C. Prosječna godišnja količina padalina na tom području iznosi od 700 do 1 300 mm. Unatoč obilnim padalinama tla imaju primjeren kapacitet drenaže. Zahvaljujući oborinama i dobrom raspoloživom vodenom kapacitetu, na tom području ne dolazi do nestašice vode. Drugi čimbenici koji karakteriziraju klimu na području obuhvaćenom oznakom „delle Venezie” DOC uključuju kombinirano djelovanje ublažavajućih učinaka iz alpske regije i predalpskog područja na sjeveru i Jadranskog mora na jugu, koje znatno utječe na temperaturu tako što umanjuje ekstremne ljetne i zimske temperature. Zračne mase koje prolaze pod utjecajem su Jadranskog mora i zajedno sa sustavom planina reguliraju tok, a time i oborine koje pritom nastaju. Točnije, u kolovozu i rujnu tijekom dana dolazi do promjene smjera vjetra zbog čega nastaju temperaturna kretanja koja su optimalna za proces dozrijevanja grožđa. Dakle, zahvaljujući trima sastavnicama (alpskoj regiji i predalpskom području, Jadranskom moru i mreži rijeka koje presijecaju cijelo to područje od sjevera prema jugu) cijelo je razgraničeno zemljopisno područje homogeno.

Kad je riječ o tlu, predalpsko područje i brežuljci uglavnom se sastoje od vapnenačkih ili vapnenačko-dolomitnih formacija iz razdoblja mezozoika te imaju teksturu tla koja je primjerena za drenažu vode.

Nizinska područja čine aluvijalne naslage od materijala koje su nanijele različite rijeke koje presijecaju cijelo to područje i imaju tla čija je tekstura u rasponu od pjeskovite ilovače do pjeskovite muljevite ilovače, a katkad sadržavaju i duboke glineno-muljevite sedimente. Općenito ih karakterizira dobar kapacitet drenaže i posebno su pogodna za vinogradarstvo.

Povijesni i ljudski čimbenici koji su relevantni za povezanost: prvi vinogradi na sjeveroistoku Italije potječu iz sedmog i petog stoljeća prije nove ere. Međutim, u povijesti proizvodnje vina s oznakom „delle Venezie” središnju je ulogu imala Mletačka Republika.

Od sredine 14. stoljeća pa do približno 1700. venecijanski trgovci kontrolirali su gotovo cijelo tržište kvalitetnog vina od istočnog Sredozemlja sve do prosperitetnih regija sjeverne Europe. U to je vrijeme Mletačka Republika regulirala ne samo pomorske i trgovačke aktivnosti nego i upravljanje šumama i poljoprivredom. Venecijanski plemići, napredujući duž rijeka, postupno su zauzeli to područje te na njemu razvili upravljanje poljoprivrednim gospodarstvima u skladu s inovativnim praksama tog vremena. Venecijanska gospodarstva mogla su se prepoznati po velikim ladanjskim kućama, koje su i dalje tipične za zemljopisno područje obuhvaćeno oznakom „delle Venezie” DOC.

U to vrijeme vina se nisu označavala samo bojom (bijelo ili zelenkasto), nego i upućivanjem na naziv sorte grožđa od koje su proizvedena i mjesta odakle potječu. Riječi „ramato” i „rosato” počele su se pojavljivati u dokumentima iz tog razdoblja.

Temelji modernog vinogradarstva udareni su zahvaljujući školama u San Michele all’Adigeu i Coneglianu koje provode edukacije i šire nove vinogradarske i enološke metode. Ključan su doprinos dali vinogradari na području obuhvaćenom oznakom DOC, koji su uveli inovativne postupke i metode upravljanja kojima se kombiniraju ekološka i gospodarska održivost. Važno je i postojanje zadruga za poboljšanje zemljišta, koje već dugo upravljaju važnim mrežama distribucije vode čime se rješava nedostatak vode u iznimnim razdobljima s manje padalina.

Krajem 19. stoljeća počele su se uzgajati sorte Chardonnay i razne varijante Pinota zbog čega je taj kraj postao glavno područje uzgoja i proizvodnje mirnog vina, biser vina i pjenušavog vina u cijeloj državi. Naime, na području ZOI-ja „delle Venezie” postoje idealni uvjeti za Pinot Grigio, s obzirom na to da kvalitativna svojstva tog grožđa i njegove specifične enološke značajke najbolje dolaze do izražaja upravo u tom okolišu. Vinogradari su predmetna vina od 1977. do danas uglavnom stavljali na tržište s oznakom zemljopisnog podrijetla „delle Venezie”.

8.2. „delle Venezie” – kategorije: „pjenušavo vino” (4), „kvalitetno pjenušavo vino” (5), „biser vino” (8)

Informacije o kvaliteti/značajkama vina koje se u osnovi mogu pripisati zemljopisnom okruženju:

Boja vina „delle Venezie” Pinot Grigio u kategorijama pjenušavog vina, kvalitetnog pjenušavog vina i biser vina uglavnom varira od slamnatožute do zlatno žute, a katkad ima bakreni ili ružičasti odsjaj (u tonu koji je tipičan za određenu sortu). Pjena biser vina uglavnom je fina i brzo prolazna, dok je u pjenušavom vinu fina i postojana, što je povezano i s različitim pritiskom.

Kod vrste Rosato/Ramato, ovisno o fermentacijskoj aktivnosti, boja postaje naglašenija s nijansama u rasponu od zagasito zlatne do intenzivnije ružičaste ili bakrene.

Miris vina karakterističan je za sortu i ujedno je voćan s natruhama voća s bijelim mesom, kao što su kruška i jabuka ili čak tropsko voće, intenzivan, katkad s blagim aromatičnim notama bijelog cvijeća i orašastih plodova zbog postupka u autoklavu.

I pjenušavo vino i biser vino imaju skladan okus sa svježim notama i uravnoteženom kiselom komponentom. Nadalje, sadržaj šećera vina u kategoriji pjenušavog vina varira od dosaggio zero do „suhog”, dok u kategoriji biser vina varira od „suhog” do „polusuhog”.

Uzročno-posljedična veza između elemenata zemljopisnog područja i kvalitete i značajki proizvoda koje se u osnovi pripisuju zemljopisnom okruženju:

Opisane specifične značajke pjenušavih i biser vina proizlaze iz kombiniranog djelovanja tla i klimatskih uvjeta na području proizvodnje i ljudskih čimbenika koji su utjecali i još dan danas utječu na enološki potencijal grožđa i tradicionalne tehnike prerade.

Naime, zemljopisno područje proizvodnje karakteriziraju umjerena, svježa i vjetrovita klima i dobro drenirana tla s dostatnim i ravnomjerno raspoređenim dotokom vode, što omogućava pravilno dozrijevanje grozdova. Nadalje, zahvaljujući znatnim razlikama između dnevnih i noćnih temperatura tijekom dozrijevanja grozdova pojačava se i zadržava kisela i aromatska struktura grožđa, ali i svježina vina koja od njega nastaje.

Nadalje, osjetljivost sorte Pinot Grigio na kriptogamne bolesti, ali i na okolišne i klimatske čimbenike, kao što su prekomjerna vrućina i neravnomjeran dotok vode, zahtijeva posebnu predanost proizvođača kako bi se proizvelo grožđe koje je prije svega zdravo i koje ima odgovarajuću ravnotežu između šećera i aromatskih komponenti. Pritom se mora uzeti u obzir naknadna prerada u pjenušavo i biser vino s odgovarajućim indeksima kiselosti. Način na koji proizvođači upravljaju vinogradima, od odabira podloge do metoda uzgoja i od rezanja lišća do regulacije zaliha vode, čini ključan doprinos tom procesu.

Sve je to neophodno kako bi se proizvelo grožđe koje je pogodno za dobivanje serija vina koje će biti prerađene u pjenušavo ili biser vino radi proizvodnje vina s organoleptičkim svojstvima tipičnima za sortu.

Pjenušava i biser vina s oznakom „delle Venezie” ujedno su i rezultat tehnoloških inovacija primijenjenih na postupak u autoklavu kojima je omogućen učinkovitiji postupak transformacije kvasca. Time je poboljšan aromatski profil i ugodan karakter proizvedenih vina. Na taj način mogu doći do izražaja specifična organoleptička svojstva vina, a posebno se pojačavaju svježe i cvjetne note koje prije svega proizlaze iz grožđa i odražavaju idealno okruženje za proizvodnju vina sorte Pinot Grigio.

Jedinstvenost i prepoznatljivost pjenušavog i biser vina sorte Pinot Grigio s područja obuhvaćenog oznakom DOC stoga proizlaze iz pH vrijednosti i ravnoteže kiselosti, čime se pojačava ugodan miris i općenita elegancija vina, što je krajnji rezultat odgovarajućih postupaka proizvodnje vina.

8.3. „delle Venezie” – kategorija: „vino”

Informacije o kvaliteti/značajkama vina koje se u osnovi mogu pripisati zemljopisnom okruženju:

Boja vina „delle Venezie” Pinot Grigio varira od blijede slamnatožute do nijansi koje katkad mogu imati bakrene i ružičaste odsjaje (u tonu tipičnom za sortu), što je rezultat procesa fermentacije.

Kod vrste Rosato/Ramato, kao posljedica fermentacijske aktivnosti, boja postaje naglašenija s nijansama u rasponu od zagasito zlatne do intenzivnije ružičaste ili bakrene.

Miris vina karakterističan je za sortu i odlikuje se voćnim notama koje, među ostalim, podsjećaju na voće s bijelim mesom kao što su kruška i jabuka, pa čak i tropsko voće. Osim toga, intenzivan je i katkad može imati blage aromatične note bijelog cvijeća. Okus vina svjež je i skladan, a njegove verzije variraju od suhih do polusuhih. Ističe se po ugodnoj svježini koju karakterizira nota kiselosti tipična za tu sortu.

Kad je riječ o tlu i klimatskim uvjetima područja proizvodnje, vina odražavaju tipične „svježe” note koje uglavnom proizlaze iz znatne kisele komponente i uravnotežene aromatske komponente grožđa i vina koje se od njega proizvodi.

Boja „delle Venezie” bijelog vina varira od zelenkasto-žute do zlatno žute. To vino ima voćnu aromu s natruhama voća s bijelim mesom i zrelog voća, ovisno o sortnom sastavu. Miris mu je intenzivan i katkad može imati blage aromatične note bijelog cvijeća. Okus je skladan i varira od suhog do polusuhog, a samo je vino strukturirano i katkad ima svježe note koje proizlaze iz kisele komponente.

Uzročno-posljedična veza između elemenata zemljopisnog područja i kvalitete i značajki proizvoda koje se u osnovi pripisuju zemljopisnom okruženju:

Specifične značajke vina „delle Venezie” Pinot Grigio i Bianco koje su prethodno opisane proizlaze iz kombiniranog djelovanja tla i klimatskih uvjeta na području proizvodnje i ljudskih čimbenika koji su utjecali na enološki potencijal grožđa i na tehnologije prerade u prošlosti i sve do danas.

Naime, zemljopisno područje proizvodnje karakteriziraju umjerena, svježa i vjetrovita klima i dobro drenirana tla s dostatnim i ravnomjerno raspoređenim dotokom vode, što omogućava pravilno dozrijevanje grozdova i proizvodnju grožđa znatne kiselosti. Zahvaljujući znatnim razlikama između dnevnih i noćnih temperatura tijekom dozrijevanja grozdova pojačava se i zadržava kisela i aromatska struktura grožđa, ali i svježina vina koja od njega nastaje.

Osim toga, budući da su sorte koje se upotrebljavaju za proizvodnju predmetnih vina osjetljive na kriptogamne bolesti, ali i na klimatske i okolišne čimbenike, način na koji proizvođači upravljaju vinogradima, od odabira podloge do metoda uzgoja i rezanja lišća, neophodan je za krajnji rezultat, a to je dobivanje zdravog grožđa i odgovarajuće ravnoteže šećera, kiselih komponenti i aromatskih komponenti.

Specifične vještine vinogradara imaju važan utjecaj sve do ulaska grožđa u podrum i provođenja postupaka proizvodnje vina, koji su ključni za očuvanje specifičnih organoleptičkih svojstava vina. Na taj se način proizvode skladna vina s tipičnim svježim notama po kojima su vina s područja obuhvaćenog oznakom „delle Venezie” DOC prepoznatljiva.

Pinot Grigio nije široko zastupljena sorta; štoviše, u okruženjima s duljim razdobljima visokih temperatura i nedostatka vode tijekom sezone uzgoja ne može doći do potpunog razvoja organoleptičkih svojstava koja su tipična za tu sortu.

Kad je riječ o posebnim organoleptičkim svojstvima grožđa, bilo sorte Pinot Grigio ili neke druge sorte koja čini cuveé vrste Bianco, ciklusima tiještenja grožđa, ali i temperaturom i duljinom fermentacije, nastoje se proizvesti vina s prethodno opisanim svojstvima.

Naime, organoleptička svojstva vina „delle Venezie” Pinot Grigio, koja su se ustalila kao referentni organoleptički stil, a time i čimbenik koji ga čini jedinstvenim i prepoznatljivim u odnosu na vina sorte Pinot Grigio s drugih područja, proizlaze iz interakcije tih okolišnih čimbenika i kombinacije ljudskih čimbenika koji su rezultat iskustva i znanja koje su vinogradari s vremenom stekli.

Čak i u slučaju vina „delle Venezie” Bianco posebna kvalitativna i organoleptička svojstva te uravnoteženi profil kiselosti i aromatski profil, koji pojačavaju ugodan miris i stoga sveukupnu eleganciju vina, rezultat su interakcije okolišnih čimbenika i kombinacije ljudskih čimbenika.

9. Osnovni dodatni uvjeti (pakiranje, označivanje, ostali zahtjevi)

Upotreba izraza „Rosé”

Pravni okvir:

zakonodavstvo EU-a

Vrsta dodatnog uvjeta:

dodatne odredbe u pogledu označivanja

Opis uvjeta:

Za vrste Rosato ili Ramato može se upotrijebiti i pojam „Rosé”.

Obveza navođenja godine proizvodnje grožđa na etiketi

Pravni okvir:

zakonodavstvo EU-a

Vrsta dodatnog uvjeta:

dodatne odredbe u pogledu označivanja

Opis uvjeta:

„Godina u kojoj je grožđe uzgojeno mora biti navedena u prezentiranju i opisu vina sa ZOI-jem ‚delle Venezie’, osim u slučaju pjenušavih i biser vina bez oznake ‚Millesimato’ (berba).”

Spremnici

Pravni okvir:

zakonodavstvo EU-a

Vrsta dodatnog uvjeta:

dodatne odredbe u pogledu označivanja

Opis uvjeta:

1. Vina sa ZOI-jem „delle Venezie” moraju se staviti u promet u staklenim bocama zapremnine do šest litara zatvorenima plutenim čepom ili navojnim čepom s dugačkim navojem. Za zapremnine do šest litara mogu se upotrebljavati alternativni spremnici od drugog materijala osim stakla, koji se sastoje od vrećice za vino od višeslojnog plastičnog materijala od polietilena i poliestera unutar kutije izrađene od kartona ili drugog krutog materijala, u skladu s odredbama važećeg zakonodavstva Europske unije i nacionalnog zakonodavstva.

2. Vino Pinot Grigio Spumante s kontroliranom oznakom izvornosti „delle Venezie” smije se staviti u promet samo u staklenim bocama zapremnine do 18 litara.

Na čepove za pjenušava vina, osim na plastične čepove, primjenjuju se relevantna pravila EU-a i nacionalna pravila. Međutim, za boce zapremnine do 0,200 litara dopuštena je i upotreba navojnih čepova, potencijalno i sa širokim vrhom, ili plastičnih kapica.

Poveznica na specifikaciju proizvoda

https://www.politicheagricole.it/flex/cm/pages/ServeBLOB.php/L/IT/IDPagina/17296

(1) SL L 9, 11.1.2019., str. 2.